**ELŐTERJESZTÉS**

**Szombathely Megyei Jogú Város Jogi és Társadalmi Kapcsolatok Bizottsága**

**2016. december 13-i ülésére**

**Beszámoló Szombathely Megyei Jogú Város Önkormányzata 2016. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata külkapcsolatait 2016-ban az előző éveknél nagyobb fokú aktivitás jellemezte. Ennek oka, hogy idén ünnepeltük városunk híres fiának, Szent Márton születésének 1700. évfordulóját. Ennek kapcsán az Önkormányzat és az egyházmegye számos ünnepséget szervezett, melyre testvérvárosi, illetve egyéb külföldi küldöttségek érkeztek.

1. **Testvérvárosi események 2016-ban:**

Szombathely Megyei Jogú Városa rendszeresen vendégül látja testvérvárosait két nagyrendezvényén, a **Savaria Történelmi Karnevál**on és a **Szent Márton rendezvénysorozat**on.

* ***Augusztus 25-28. A XVII. Savaria Történelmi Karnevál*ra** számos testvérvárosi és diplomáciai delegáció látogatott Szombathelyre. Vendégünk volt Kaufbeuren, Kutaisi, Lappeenranta, Lecco, Maribor, Nõmme, Felsőőr (Oberwart), Nagyszombat (Trnava), Ungvár (Uzhgorod), Vajdahunyad (Hunedoara), azon belül a Corvin Savaria Társaság, Yantai testvérvárosunk és Razgrad baráti városunk küldöttsége, valamint a budapesti ír nagykövetség képviselői, a budapesti szlovén nagykövet, a szentgotthárdi főkonzul, a Pozsonyi Magyar Intézet igazgatója, valamint a Nemzetközi Diákjátékok főtitkára is.

A szombati napra továbbá ellátogatott hozzánk az a 25 vajdahunyadi diák is, akik kísérőikkel a város vonyarcvashegyi táborában töltötték a hetet.

Ungvár alpolgármestere a testvérvárosi szerződés aláírásának 25. évfordulója alkalmából emléklapot vett át. Az ausztriai Felsőőrrel is idén ünnepeljük a testvérvárosi kapcsolat negyed évszázados jubileumát, amiről külön ünnepség keretében, szeptember 3-án, a Szent Márton Testvérvárosi Kórustalálkozó alkalmával emlékeztünk meg.

A külföldi delegációk a Karnevál eseményein történő részvételén túl megbeszéléseket folytattak a város vezetőivel a kapcsolatok elmélyítése, további együttműködések kialakítása érdekében. Külön megbeszélés keretében fogadtam Maribor polgármesterét a szlovén nagykövet asszonnyal és főkonzullal, akikkel a két város kapcsolatának továbbfejlesztéséről tárgyaltunk. Vajdahunyad küldöttsége Koczka Tibor alpolgármester úrnál tett látogatást.

* + ***November 11-13. között* az idei Szent *Márton rendezvények*et Kaufbeuren, Lecco és Vajdahunyad testvérváros, továbbá a katalán kormány bécsi küldöttsége tisztelte meg jelenlétével. Testvérvárosaink részt vettek a péntek esti Vesperáson, a lampionos felvonuláson, és megkoszorúzták Szent Márton szobrát. Jelen voltak a szombati szentmisén, a délután folyamán megtekintették az ISEUM-ban és a Képtárban található Szent Márton kiállításokat, valamint meghívást kaptak az esti Szent Márton napi díjátadó gálára és az azt követő fogadásra. Vasárnap délelőtt megtekintették a Szent Márton Látogatóközpontot.**

**A katalán delegáció egyeztetést folytatott Szommer Ildikó asszonnyal, a Szent Márton Programiroda vezetőjével, a Szent Márton kiállítás katalóniai bemutatásáról, illetve a katalán Szent Márton településeit bemutató kiállítás szombathelyi megrendezéséről. Lecco testvérvárosunk képviselői jelezték, hogy ők is szívesen fogadnák a szombathelyi Szent Márton kiállítás anyagát. A vajdahunyadi magyarok képviselője a jövőbeli kulturális együttműködésekkel kapcsolatban jelezte, hogy a város vezetése a várban egy kiállítótermet bocsát rendelkezésükre, ahol kiállításokkal és egyéb rendezvényekkel népszerűsítenék a szombathelyi testvérvárosi kapcsolatot és a város kultúráját.**

1. **Kapcsolat Vajdahunyaddal:**
   * ***Február 1-7. között*** Vajdahunyad testvérvárosunk polgármesterének meghívására 18 szombathelyi diák és három kísérő vett részt a Straja-i sítáborban.
   * ***Május 3-5. között*** Lendvai Ferenc tanácsnok úr, Balassa Péter és Kántás Zoltán képviselő urak román testvérvárosunkba látogattak, ahol részt vettek a *VII. Hunyad Megyei Magyar Napok* rendezvényein. Városunkat továbbá Horváth Boglárka Brigitta népművész kézműves foglalkozások megtartásával, valamint a Red Rockets rock zenekar képviselte.
   * ***Augusztus 23-28. között*** 25 magyar és román diák és kísérőik táborozhattak az Önkormányzat vonyarcvashegyi üdülőjében. Augusztus 27-én, szombaton a Savaria Történelmi Karnevál eseményeit is megtekintették a fiatalok.

A Corvin Savaria Társaság 2016-ban **600.000 Ft támogatás**ban részesült a vajdahunyadi Magyar Ház működtetéséhez, a „határon túli magyar egyesületek támogatása keret” tételsor terhére.

1. **Kapcsolat Kaufbeurennel:**
   * ***Március 26. és április 1. között*** a szombathelyi Vívóakadémia sportolói Kaufbeuren testvérvárosunkban részt vettek a hagyományos *Fünfknopfturnier* versenyen.
   * ***Április 1. és 3. között*** a kaufbeureni Testvérvárosi Egyesület képviseletében László Kasztner úr és Helene Kaufmann asszony, valamint a TVK Sportiskola 2. elnöke, Dieter Zimmermann úr Szombathelyre látogatott, akikkel Lendvai Ferenc tanácsnok úr és Kovács Balázs, a Köznevelési, Sport és Ifjúsági Iroda vezetője megbeszélés keretében tárgyalt a két város közti lehetséges sport együttműködésekről. Elsőként az asztalitenisz, a judo, a művészi torna és az úszás területén képzelnek el közös edzőtáborozást, majd később testvérvárosi versenyeket. Vendégeink jártak a Szent Márton Plébánia plébánosánál, egyeztettek a Szent Márton kórus vezetésével a közös októberi szereplésükről és a Testvérvárosi Egyesület elnökével.
   * ***Április 18-án*** a Szent Márton Programiroda munkatársai a Szent Márton kiállítás anyagát német testvérvárosunkba, Kaufbeurenbe szállították, ami nagy érdeklődést övezve június 5-ig volt látható a Szent Márton templomban. A kiállítást sajtótájékoztató keretében népszerűsítették.

* ***Július 15-18. között*** Dr. Takátsné dr. Tenki Mária elnök asszony, Rettegi Attila és Kelemen Krisztián képviselő urak **Kaufbeurenben tartózkodtak, a T*änzelfest* ünnepségen.**

A hivatalos delegáción kívül városunkat még Szombathely Megyei Jogú Város Német Önkormányzatának elnöke és képviselője, a Vaskeresztesi Hagyományőrző Tánccsoport és zenekara, a Szent Márton Plébánia tagjai, és a Szombathelyi Kötélugró Egyesület képviselték.

Szombathely részéről a Német Önkormányzat és a Szent Márton plébánia jelent meg standdal a Tábori életben. A vaskeresztesi táncosok nagy tömegeket vonzottak a Tábori élet pénteki és szombati napján, valamint külön fellépésükkor is. A jövő évben Önkormányzatunk a tervek szerint önálló standot állít és kulturális programot is kínál a *Tänzelfest*en.

* ***Szeptember 3-án* a Felsőőr és Szombathely város közti testvérvárosi szerződés aláírásának 25 éves jubileuma alkalmából a Szombathelyi Turisztikai és Testvérvárosi Egyesület Szent Márton Testvérvárosi Kórustalálkozót szervezett a Bartók Teremben. A rendezvényen fellépett a kaufbeureni gospel kórus is. Az Önkormányzatot Dr. Takátsné dr. Tenki Mária elnök asszony képviselte.**
* ***Szeptember 30. és október 3. között*** a kaufbeureni Szent Márton kórus tagjai és a Szent Márton plébánia képviselői Szombathelyre látogattak a két várost összekötő Szent Márton tisztelete okán. A német kórus október 1-jén fellépett a Szent Márton templomban, majd 2-án a Székesegyházban az ünnepi szentmise keretében. A vendégek *Szent Márton nyomában* városnéző sétát tettek, valamint ellátogattak a Szent Márton Látogatóközpontba.

1. **Kapcsolat Kutaisivel:**

* ***Május 2-7. között*** Koczka Tibor alpolgármester, Ágh Ernő és Nemény András képviselő urak georgiai testvérvárosunkban részt vettek a Város Napja rendezvényen. Az önkormányzat delegációját Zaza Meparishvili úr, az Imereti régió kormányzója és Shota Murgulia polgármester úr köszöntötte, majd számos kulturális programra látogattak.

1. **Kapcsolat Felsőőrrel:**

* ***Szeptember 3-án* a Felsőőr és Szombathely város közti testvérvárosi szerződés aláírásának 25 éves jubileuma alkalmából a Szombathelyi Turisztikai és Testvérvárosi Egyesület Szent Márton Testvérvárosi Kórustalálkozót szervezett a Bartók Teremben, ahol felsőőri kórus is adott műsort. Az Önkormányzatot dr. Takátsné dr. Tenki Mária elnök asszony képviselte.**
  + ***Szeptember 17-én*** a testvérvárosi kapcsolatok évfordulója alkalmából a Szombathelyi Turisztikai és Testvérvárosi Egyesület kerékpáros túrát és határ menti pikniket szervezett Nardán. A rendezvény fővédnöke Dr. Hende Csaba országgyűlési képviselő úr volt. A rendezvényt Georg Rosner polgármester úrral közösen nyitottam meg, önkormányzatunkat Koczka Tibor alpolgármester úrral és Dr. Takátsné dr. Tenki Mária elnök asszonnyal képviseltem.
  + ***Szeptember 29-én*** a Szent Márton Emlékév programjai között ünnepelte a 25 éves a Volksschule Oberwart és az Oladi Általános Iskola 25 éves testvériskolai kapcsolatát, melyen Önkormányzatunk nevében mondtam köszöntőt. Az ünnepségen részt vett 30 német nyelvet tanuló 3-4. osztályos tanuló, 4 pedagógus az oladi iskolából, és 30 magyar nyelvet tanuló 3-4. osztályos, 5 pedagógus a felsőőri iskolából. A gyermekrajz, fotó- és bélyegkiállítás megnyitása után a diákok előadták a Szent Márton regénye című színjátékot a színházteremben.

1. **Kapcsolat Leccóval:**
   * ***Április 12-15. között* a Bolyai János Gyakorló Általános Iskola és Gimnázium leccói testvériskolája, a** Giuseppe Parini Közgazdasági és Kereskedelmi Középiskola diákjai Szombathelyre látogattak, illetve közös budapesti kiránduláson vettek részt.
   * ***Szeptember 30-október 2-ig* Molnár Miklós alpolgármester úr Virginio Brivio polgármester úr meghívására részt vett a Város napja rendezvényen. Alpolgármester úr átadta polgármester úr meghívóját a Szent Márton napi rendezvényekre.**
2. **Kapcsolat Mariborral:**

* ***Március 16-án*** Maribor polgármestere, Dr. Andrej Fištravec úr a maribori Polgármesteri Hivatal kommunikációs vezetőjével és a polgármesteri kabinet vezetőjével, valamint Szlovénia szentgotthárdi főkonzuljával, Boris Jesih úrral Szombathelyre látogatott, hogy tárgyaljon a két város közötti együttműködési lehetőségekről. Ezzel egy időben a Vas Megyei Kereskedelmi és Iparkamara és a maribori partnere üzletember-találkozót szervezett, amelyre 22 cég képviselője jelezte érkezését.

A polgármesteri delegációt Koczka Tibor és Illés Károly alpolgármester urakkal, valamint Lendvai Ferenc tanácsnok úrral fogadtam. A megbeszélésen jelen volt Mukicsné Kozár Mária asszony, a Szombathelyi Szlovén Önkormányzat elnöke is. A vendégek várostörténeti, gazdasági és kulturális tájékoztatót kaptak a városról, majd megneveztük a lehetséges együttműködés területeit.

A megbeszélésen megállapodtunk abban, hogy Maribor városa támogatja Szombathelyt az Európa Kulturális Fővárosa pályázatban. A Pohorje hegy kiváló lehetőséget nyújt sportegyüttműködésekre, akár a síelés, akár a downhill kerékpárosok, de akár a gyermeküdültetés tekintetében. Szlovén testvérvárosunk írásos megkeresés esetén szívesen adományoz egy tőkét az Öreg szőlőből. Maribor polgármestere meghívott a november 9-10. között megrendezésre kerülő polgármesteri konferenciára.

* ***Május 13-án* Koczka Tibor alpolgármester úr Mariborba látogatott, ahol egyeztetést folytatott** Mag. Zdravko Luketič alpolgármester úrral, Daniel Sajko úrral, a Kulturális és Ifjúsági Iroda vezetőjével, Aljoša Kirič úrral, PR és protokoll munkatárssal, Janja Viher asszonnyal, a Maribor-Pohorje Turisztikai Testület igazgatójával, Vladimir Rukavina úrral, a Narodni dom Kulturális Központ, a Lent fesztivál szervezőjének igazgatójával az Európa Kulturális Fővárosa projektről. A testvérvárosi partnerek megosztották tapasztalataikat alpolgármester úrral és támogatásukról biztosították Szombathelyt a felkészülési folyamatban.

1. **Kapcsolat Sisakkal:**
   * ***Június 4-én* a Szent Kvirin Egyházközség tagjai részt vettek Sisakban a Szent Kvirin ünnepségen.**
2. **Kapcsolatok Lappeenrantával:**

**Lappeenranta testvérváros delegációja részt vett a Savaria Történelmi Karneválon, egyéb együttműködésre idén nem került sor.**

1. **Kapcsolat Nõmmével:**

* ***Május 26. és 29. között*** Tiit Terik, Nõmme kerület polgármesterének meghívására Illés Károly alpolgármester úr vezetésével, Lendvai Ferenc tanácsnok úr, továbbá Kántás Zoltán és Sátory Károly képviselő urak részvételével hivatalos delegáció tartózkodott észt testvérvárosunkban, a hagyományos *Nõmmei Tavaszi Napok* rendezvénysorozaton.

Észt testvérvárosunk delegációja részt vett **a Savaria Történelmi Karneválon.**

1. **Kapcsolat Ferrarával:**

**2016-ban Ferrara delegációjával Kaufbeurenben találkozott Dr. Takátsné dr. Tenki Mária elnök asszony, ahol Kaufbeuren testvérvárosainak képviselői jelezték szándékukat Ferrara tanácsnokának, hogy a 2017 májusában megrendezendő *Palio* ünnepségre buszos kirándulást kívánnak szervezni.**

1. **Kapcsolat Ramat-Gannal:**

Ramat-Gan testvérvárosunkkal idén együttműködésre nem került sor.

1. **Kapcsolat Nagyszombattal:**

* ***Május 13-án*** Illés Károly úr, Szombathely MJV alpolgármestere és Dr. Veres András megyéspüspök úr a Szent Márton élete című rajzpályázat kiállítását nyitotta meg és adott át díjakat a Váci Mihály Általános Iskolában. A rajzversenyre Nagyszombat (Trnava) testvérvárosunk is küldött rajzokat, szlovák testvérvárosunk pályázói négy arany és két ezüst minősítést szereztek.

1. **Kapcsolat Ungvárral:**

Ukrán testvérvárosunk küldöttségét a 25 éves testvérvárosi jubileum alkalmával köszöntöttem a Savaria Történelmi Karneválon. Az *Ungvári Napok* ünnepségre érkezett meghívásnak azonban nem tudtunk eleget tenni.

1. **Kapcsolat Yantai-jal:**

**Kínai testvérvárosunk idén is ellátogatott a Savaria Történelmi Karneválra, egyéb együttműködésre nem került sor.**

1. **Kapcsolat Koldinggal:**

**Dán testvérvárosunkkal együttműködésre idén nem került sor.**

1. **Kapcsolat Tours-ral:**
   * ***Július 1-4. között*** Dr. Takátsné dr. Tenki Mária elnök asszony és Balassa Péter, valamint Kántás Zoltán képviselő urak francia baráti városunkba látogattak. Tours város és az egyházmegye vezetése Szent Márton születésének 1700. évfordulója alkalmából nagyszabású ünnepséget rendezett, melyre vendégül hívta a szent életéhez kapcsolódó településeket, köztük Szombathelyt, illetve a kultuszát ápoló hagyományőrző egyesületeket. Városunkat a hivatalos delegáción kívül a Savaria Turizmus Nonprofit Kft. munkatársai, a Savaria Legio, valamint a Szent Márton Kórus képviselte.

Az eseményt megtisztelte jelenlétével őex. Károlyi György úr, Magyarország párizsi nagykövete, Pierre-Yves Fux úr, Svájc szlovéniai és vatikáni nagykövete és Roland Paul Eugene Nicolin úr, tiszteletbeli magyar konzul. A rendezvények egyik csúcspontjának a Szent Márton felvonulás számított, ahol a Római Legio katonái, valamint a Savaria Turizmus Nonprofit Kft. munkatársai jelmezben, a hivatalos küldöttség pedig Szent Márton pólóban képviselte Szombathelyt. A felvonulást követően küldöttségünk megtekintette, „Szent Márton faluját”, azaz a fő utcán az ünnepség alkalmából felállított standokat, ahol a turisztikai Kft. munkatársai magyaros ételekkel és italokkal, a városunkat bemutató prospektusokkal várták az érdeklődőket. A szombathelyi Szent Márton kórus nagy sikerű koncertet adott a Saint-Gatien székesegyházban és Candes-ban. A Tours-i látogatás fő eseményére, a Szombathely város által adományozott ex voto tábla leleplezésére a Szent Márton bazilikában, Károlyi György nagykövet úr jelenlétében került sor.

1. **Kapcsolat Razgraddal:**

**Baráti városunk idén is ellátogatott a Savaria Történelmi Karneválra, azonban a városi ünnepségükre szóló meghívást nem tudtuk elfogadni.**

1. **Kapcsolat Zilahhal:**

**Baráti városunk meghívását a *Porolisszum* rendezvényre nem állt módunkban elfogadni, mivel egybeesett a Savaria Történelmi Karnevállal.**

A testvérvárosi együttműködéseken túl számos egyéb nemzetközi és diplomáciai találkozóval bővült városunk kapcsolatrendszere.

**Kérem a Tisztelt Bizottságot, hogy a Szombathely Megyei Jogú Város Önkormányzata 2016. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.**

Szombathely, 2016. november „ „.

**(: Dr. Puskás Tivadar :)**

**HATÁROZATI JAVASLAT**

**……………./2016. (XII. 13.) JTKB. sz. határozat**

Szombathely Megyei Jogú Város Jogi és Társadalmi Kapcsolatok Bizottsága a Szombathely Megyei Jogú Város Önkormányzata 2016. évi testvérvárosi kapcsolatainak működéséről, eredményességéről szóló beszámolót elfogadja.

**Felelős:** Dr. Puskás Tivadar, polgármester

Dr. Telek Miklós, osztályvezető

**Határidő:** azonnal